**NACIONALINĖ ŠVIETIMO AGENTŪRA**

KAUNO R. KARMĖLAVOS BALIO BURAČO GIMNAZIJOS VEIKLOS

TEMINIO IŠORINIO VERTINIMO ATASKAITA

2021-12-23 Nr. A-36

Vilnius

**ĮVADAS**

**Vizito laikas** – 2021 m. lapkričio 22–25 d.

**Išorinio vertinimo tikslas** – įvertinti įtraukiojo ugdymo įgyvendinimo kryptingumą mokykloje.

Vertinimo išvados parengtos išanalizavus vizito metu stebėtų 60 (vertintų – 56) bendrojo ugdymo dalykų pamokų ir neformaliojo švietimo užsiėmimų medžiagą, Nacionalinės švietimo agentūros (toliau – NŠA) atliktos Mokinių, tėvų ir pedagogų nuomonės apie įtraukiojo ugdymo įgyvendinimą mokykloje tyrimo apklausos (toliau – apklausa) duomenis, pokalbių su Kauno r. Karmėlavos Balio Buračo gimnazijos (toliau – mokyklos, gimnazijos) direktore ir direktorės pavaduotojomis ugdymui, Gimnazijos taryba, metodinių grupių pirmininkais, Mokinių taryba, Vaiko gerovės komisija (toliau – VGK), Veiklos kokybės įsivertinimo grupe duomenis, taip pat – išanalizavus gimnazijos veiklos planavimo, mokinių pasiekimų ir pažangos fiksavimo dokumentų, Švietimo valdymo informacinės sistemos, mokyklos ir mokyklos savininko pateiktus duomenis.

Išorinis vertinimas vykdytas vadovaujantis Mokyklų, vykdančių bendrojo ugdymo programas, veiklos išorinio vertinimo organizavimo ir vykdymo tvarkos aprašu; švietimo, mokslo ir sporto ministrės 2021 m. liepos 9 d. įsakymu Nr. V-1254 nustatyta mokyklų, vykdančių bendrojo ugdymo programas, veiklos teminio išorinio vertinimo tema, klausimais ir vertinimo rodikliais, veiklos kokybės vertintojų elgesio taisyklėmis; Geros mokyklos koncepcija.

**Vertinimo procese ir ataskaitoje taikyta keturių vertinimo lygių skalė:**

* **„labai gerai“** – veikla pamokoje yra veiksminga, išskirtinė, kryptinga, savita, kūrybiška – 4 lygis; taip įvertintą veiklą verta paskleisti už mokyklos ribų;
* **„gerai“** – veikla viršija vidurkį, tinkama, paveiki, potenciali, lanksti – 3 lygis; taip įvertintą mokytojų patirtį verta skleisti mokykloje;
* **„patenkinamai“** – veikla yra vidutiniška, nebloga, nesisteminga, neišskirtinė, t. y. mokykloje yra ką tobulinti, verta sustiprinti ir išplėtoti – 2 lygis;
* **„prastai“** – veikla nepatenkinama, neveiksminga, netinkama, nekonkreti, veiklą būtina tobulinti, mokyklai reikalinga išorinė pagalba – 1 lygis.

**I. MOKYKLOS KONTEKSTAS**

Kauno r. Karmėlavos Balio Buračo gimnazija savo istoriją skaičiuoja jau daugiau nei tris šimtus metų. 1997 m. mokyklai suteiktas Balio Buračo vardas, 2007 m. akreditavus vidurinio ugdymo programą vidurinė mokykla tapo gimnazija. Karmėlavos Balio Buračo gimnazija yra vienintelė gimnazija tarp Kauno ir Jonavos: nuo Kauno miesto artimiausios švietimo įstaigos nutolusi 7 km., nuo Jonavos – 12 km. Apie 20 proc. gimnazijoje besimokančių mokinių yra iš aplinkinių kaimiškų vietovių: Išorų, Turžėnų, Bartonių, Biruliškių. Mokykla turi Ramučių pradinio ugdymo skyrių, kuriame vykdomos priešmokyklinio ir pradinio ugdymo programos.

Pastaraisiais metais mokinių skaičius gimnazijoje gana stabilus, netgi šiek tiek didėjantis: 2019 m. rugsėjo 1 d. mokėsi 593 mokiniai, 2020 m. – 623, 2021 m. mokosi 637 mokiniai (ŠVIS duomenimis). Apie 9 proc. mokinių kasmet gauna socialinę paramą, 20,7 proc. (ŠVIS duomenimis) mokinių skirtas nemokamas maitinimas. Gimnazijoje mokosi mokiniai iš įvairių kultūrinių, kalbinių, religinių terpių. Mokykloje taip pat mokosi 32 iš užsienio grįžę mokiniai, kurių integracijai ir socializacijai gimnazija skiria papildomą dėmesį. Gimnazijoje ugdomi 35 didelių ir vidutinių specialiųjų ugdymosi poreikių mokiniai. Atsižvelgiant į mokinių poreikius gimnazijoje sukomplektuota visa pagalbos mokiniui specialistų komanda: logopedas, psichologas, socialinis pedagogas, specialusis pedagogas, mokytojo padėjėjai.

2019–2021 metų Karmėlavos Balio Buračo gimnazijos direktorės veiklos metinės užduotys buvo orientuotos į gimnazijos strateginio plano rengimą; savivaldžio mokymosi gimnazijoje strategijos įgyvendinimą; įtraukiojo ugdymo(si) įgyvendinimo sąlygų tobulinimą bei ugdymo stiprinimą; saugių aplinkų, skatinančių sveiką gyvenseną, užtikrinimą; bendruomenės komunikavimo tobulinimą, vadovaujantis pozityviosios lyderystės principais. Suplanuotos ir įgyvendintos užduotys orientuotos į įtraukiojo ugdymo kultūros gimnazijoje kūrimą ir tinkamą įtraukiojo ugdymo sampratos įgyvendinimą.

Vertinimo metu penktų (a ir b) klasių mokiniai dėl nustatytų susirgimo COVID-19 liga atvejų turėjo saviizoliuotis, todėl ugdymo procesas jiems buvo organizuojamas nuotoliniu būdu. Nuo ketvirtadienio dėl tos pačios priežasties pamokos nuotoliniu būdu buvo organizuojamos 7b klasės mokiniams. Vertinimo savaitę nedarbingumą turėjo 10 gimnazijos mokytojų. Atsižvelgiant į sudėtingą situaciją ir mokytojų trūkumą visaverčiam pamokų pavadavimui, ugdymo procesas buvo organizuojamas daugiausiai kontaktiniu būdu, mokytojams dirbant su keliomis klasėmis, taip pat keičiant pamokų tvarkaraštį. Dėl gimnazijoje išplitusios COVID-19 ligos, vertinimo savaitę pamokų lankomumas buvo gana prastas: stebėtuose 60-yje užsiėmimų užfiksuoti 276 pamokų nelankymo atvejai. Šios aplinkybės, tikėtina, turėjo įtakos mokymo(si) proceso organizavimui ir kokybei.

Karmėlavos Balio Buračo gimnazijai pagalbą teikia Kauno r. savivaldybės administracijos Kultūros, švietimo ir sporto skyrius – pastaraisiais metais konsultavo dėl strateginių ir metinių veiklos planų rengimo, duomenų panaudojimo ugdymo procesui gerinti, nuotolinio ugdymo organizavimo. Gimnazija bendradarbiauja su VDU Švietimo akademija, Kauno r. Švietimo centru organizuojant pedagogų dalykinių ir pedagoginių kompetencijų tobulinimą. Ši ir kita pagalba iš šalies daro reikšmingą teigiamą įtaką Karmėlavos Balio Buračo gimnazijos veiklos kryptingumui organizuojant įtraukųjį ugdymą.

**II. ĮTRAUKIOJO UGDYMO ĮGYVENDINIMO KRYPTINGUMAS MOKYKLOJE: STIPRIEJI IR TOBULINTINI MOKYKLOS VEIKLOS ASPEKTAI**

**Stiprieji mokyklos veiklos aspektai:**

1. Gimnazijos vizija ir veikla orientuota į „mokykla visiems“ sampratą, atitinkančią *sėkmės mokyklos kiekvienam mokiniui* kūrimą (1.1., 3 lygis)*.*
2. Savivaldos institucijų įsitraukimas į gimnazijos strategijos įgyvendinimą (1.3., 3 lygis).
3. Bendradarbiavimo kultūra palanki įtraukiajam ugdymui stiprinti (1.4., 3 lygis).
4. Veikla su socialiniais partneriais sudaro sąlygas visų mokinių įtraukčiai (1.6., 4 lygis).
5. Mokytojų kompetencija tinkama įtraukiajam ugdymui įgyvendinti (1.7., 3 lygis).

**Tobulintini mokyklos veiklos aspektai:**

1. Sąlygų mokiniams sudarymas strategiškai taikyti ir įvairiais būdais pademonstruoti žinojimą (2.2, 2 lygis).
2. Pažangą skatinančio grįžtamojo ryšio teikimas mokiniams pamokose (2.3., 2 lygis).
3. Mokinio asmeninės pažangos stebėjimas, matavimas ir vertinimas (2.3., 2 lygis).

**III. ĮSIVERTINIMO VEIKSMINGUMO MOKYKLOS PAŽANGAI ĮVERTINIMAS**

Kauno r. Karmėlavos Balio Buračo gimnazijoje analizuojami įvairūs mokinių pasiekimų ir pažangos duomenys: stebima elektroniniame dienyne esanti vertinimo informacija, periodiškai įvertinama ir aptariama individuali mokinių pažanga, analizuojama tarptautinių ir nacionalinių tyrimų informacija, pagrindinio ugdymo pasiekimų patikrinimo ir brandos egzaminų duomenys. Rengiant strateginį ir metinius veiklos planus remiamasi įsivertinimo metu surinktais duomenimis bei SSGG analize.

Gimnazijos veiklos kokybės įsivertinimą pagal „Mokyklos, įgyvendinančios bendrojo ugdymo programas, veiklos kokybės įsivertinimo metodiką“ vykdo 4 žmonių Veiklos kokybės įsivertinimo grupė. Jos narių teigimu, plačiojo įsivertinimo metu nustatomi stiprieji ir tobulintini veiklos aspektai. Darbo grupėje apdorojami gauti rezultatai ir pasirenkamos sritys išsamesniems tyrimams. Naudojantis „IQES online Lietuva“ platforma apklausiama visa gimnazijos bendruomenė: pedagogai, tėvai, mokiniai. Taip pat analizuojami dokumentai ir kiti duomenys. Giluminę analizę atlieka įsivertinimo grupės nariai. Per Mokytojų tarybos susirinkimą paskelbiami gimnazijos veiklos kokybės giluminio įsivertinimo rezultatai, teikiamos rekomendacijos ugdymo procesui tobulinti, vyksta mokytojų diskusija. Įsivertinimo rezultatai skelbiami gimnazijos interneto svetainėje. Taip pat pildoma veiklos kokybės pažangos ataskaita Nacionalinei švietimo agentūrai. 2019–2021 metais kaip stiprieji gimnazijos veiklos aspektai buvo nustatyta: „Ugdymo planai ir tvarkaraščiai“, „Orientavimasis į mokinių poreikius“, „Kompetencija“, „Nuolatinis profesinis tobulėjimas“; tobulintini – „Mokinių įsivertinimas“, „Mokymasis ne mokykloje“, „Mokinio pasiekimai ir pažanga“, „Bendradarbiavimas su tėvais“, „Pastatas ir jo aplinka“. Giliau analizuotos „1.1.1. Asmenybės tapsmas“ ir „2.3.1. Mokymasis“. Rengiant strateginį ir veiklos planus, nusimatant strateginius tikslus ir uždavinius buvo atsižvelgta į įsivertinimo metu surinktus duomenis. Tad galima teigti, kad gimnazijoje vykstantys veiklos kokybės įsivertinimo procesai daro teigiamą įtaką tobulinant ugdymo(si) procesą, gerinant veiklos kokybę ir stiprinant įtraukųjį ugdymą(si).

**IV. VERTINAMŲ VEIKLOS SRIČIŲ VERTINIMAS**

1. **Vertinimo sritis: LYDERYSTĖ IR VADYBA**

**Vertinimo lygis: 3**

|  |  |
| --- | --- |
| **Rodiklis, vertinimo lygis**  | Vertinimo pagrindimas,apibendrinimas |
| 1.1. Perspektyva ir bendruomenės susitarimai, 3 lygis. | Perspektyva ir bendruomenės susitarimai vertinami kaip potencialūs (išskyrus planų gyvumą, kuris vertinamas kaip neblogas), padedantys veikti kryptingai ir sudarantys sąlygas gimnazijos bendruomenės nariams įsitraukti, o vizijos bendrumas ir veiklos kryptingumas vertinamas kaip stiprusis gimnazijos veiklos aspektas.Vizijos bendrumas yra geras: * pokalbių metu gimnazijos vadovai ir savivaldos institucijų nariai – mokytojai, mokiniai, mokinių tėvai – teigė, kad yra įtraukiami į planavimo dokumentų rengimo darbo grupes, dalyvauja planų pristatymuose, turi galimybę teikti savo pasiūlymus, į juos atsižvelgiama;
* svarbiausi dokumentai – 2020–2024 metų Strateginis planas, veiklos, ugdymo planai viešai prieinami, skelbiami gimnazijos interneto svetainėje;
* gimnazijoje yra susitarta dėl vizijos, strateginio tikslo, svarbiausių vertybinių nuostatų, pokalbių su įvairiomis grupėmis metu jiems iš esmės pritarė dauguma pokalbių dalyvių;
* apklausos duomenimis, 73,8 proc. 2–4 kl. apklausoje dalyvavusių mokinių tėvų ir 85,4 proc. 5–8 kl. ir I–IV kl. mokinių tėvų pritarė arba beveik pritarė teiginiui, kad „Mokykloje jaučiasi laukiami“.

Gimnazijos veiklos kryptingumas yra tinkamas: * gimnazijos vizija („Gimnazija – nuolat tobulėjanti, reflektuojanti, ypatingą dėmesį skirianti skirtingų gebėjimų ir kultūrų mokinių ugdymui ir emociškai saugios aplinkos kūrimui“) sukurta rengiant 2020–2024 metų Strateginį planą, iš esmės atitinka „mokykla visiems“ nuostatas;
* pirmasis strategijos tikslas – „Siekti aukštesnės ugdymo kokybės, kuriant *sėkmės mokyklą* kiekvienam mokiniui“ – orientuotas į įtraukiojo ugdymo įgyvendinimą*;*
* gimnazijos tikslai, uždaviniai, įgyvendinimo priemonės numato mokyklos pažangą įtraukiojo ugdymo link: planuojama pagalba kiekvienam mokiniui, ypatingą dėmesį skiriant iš užsienio grįžusiems vaikams, ieškoma būdų teikti tinkamą pagalbą skirtingų poreikių ir gebėjimų mokiniams.

Gimnazijos priimamų sprendimų pagrįstumas yra geras:* pokalbių su įvairiomis grupėmis metu jų dalyviai teigė, kad planai rengiami darbo grupėse, pasiūlymai priimami iš įvairių bendruomenės narių, vyksta planų projektų pristatymai, aptarimai;
* veiklos kokybės įsivertinimo grupės narių, mokyklos vadovų teigimu, rengiant planavimo dokumentus vadovaujamasi įsivertinimo metu surinktais duomenimis, atsižvelgiama į nustatytus stipriuosius ar tobulintinus aspektus; dokumentų analizė patvirtino, kad planuojant veiklas dažnai atsižvelgiama į įsivertinimo metu surinktus duomenis;
* išanalizavus planavimo dokumentus galima teigti, kad planuojant gimnazijos uždavinius, priemones numatomas veiklų tęstinumas, atsižvelgiama į įvykdytas priemones, pratęsiamas nespėtų įvykdyti priemonių įgyvendinimas.

Planų gyvumas yra neblogas:* gimnazijoje rengiami įvairūs planai – 5-erių metų strateginis planas, metinis veiklos planas, mėnesio veiklos planai, ugdymo planas, veikiančių įvairių grupių veiklos planai ir kt.; planai viešai prieinami, skelbiami gimnazijos interneto svetainėje;
* planų tikslai, uždaviniai ir juose suplanuotos priemonės pakankamai nuoseklios, atitinka vertybinius susitarimus ir iš esmės dera tarpusavyje;
* gimnazijos direktorės ir pavaduotojų ugdymui metinės veiklos užduotys suformuotos atsižvelgiant į veiklos planų tikslus ir uždavinius;
* kai kurių suplanuotų priemonių dėl įvairių priežasčių nepavyko įgyvendinti laiku, terminus teko pratęsti;
* gimnazijoje įgyvendinamas „išorinis diferencijavimas“ – 5–8, I–II kl. mokinių perskirstymas į laikinąsias grupes per lietuvių k. ir literatūros, matematikos ir anglų k. pamokas – nedera su „mokykla visiems“ nuostatomis: ugdymo plane nedetalizuotas, (per)skirstant mokinius į grupes vadovaujamasi žodiniais metodinių grupių susitarimais, kriterijai nepakankamai skaidrūs ir objektyvūs;
* apklausos duomenimis, 85,7 proc. 2–4 kl. apklausoje dalyvavusių mokinių tėvų ir 87 proc. 5–8 kl. ir I–IV kl. mokinių tėvų pritarė arba beveik pritarė teiginiui, kad „Tėvai yra įtraukti į mokyklos gyvenimą“, tačiau, mokyklos įsivertinimo duomenimis, „Bendradarbiavimas su tėvais“ yra tobulintina veiklos sritis.

Gimnazijos ištekliai paskirstomi lanksčiai:* gimnazijoje dirba aukštos kvalifikacijos mokomųjų dalykų pedagogai, suformuota pagalbos mokiniui specialistų komanda, nors 0,5 mokytojo padėjėjo etato neužimta;
* gimnazijos teigimu, ugdymo priemonių pakanka; pastaraisiais metais gerai apsirūpino IKT ir skaitmeninėmis priemonėmis, kurios naudojamos ugdymo procese ir sudaro palankias sąlygas įtraukiojo ugdymo plėtrai, nes gali būti naudojamos kiekvieno mokinio ugdymui;
* ugdymo procese materialiniai ištekliai panaudojami neblogai: ugdymo(si) aplinkų stebėtų pamokų vertinimo moda (dažniausiai naudotas vertinimas) – 2, 25 (41,7 proc.) stebėtose pamokose ugdymo(si) aplinkų išnaudojimas buvo įvertintas „gerai“ arba „labai gerai“; 9 pamokose ugdymo priemonių panaudojimas vertintojų buvo įvardintas kaip stiprusis pamokos aspektas; šiose pamokose naudotos įvairios priemonės mokytojams padėjo įgyvendinti pamokos uždavinį, pateikti informaciją skirtingais būdais (žodžiu ir vaizdu, kai kuriose pamokose – ir garsu) ir sudarė sąlygas visiems ir kiekvienam mokiniui suprasti naują mokymosi medžiagą;
* gimnazijos finansavimas geras; be to, gimnazija sėkmingai pritraukia ir tikslingai ugdymo procesui turtinti panaudoja iš papildomų finansavimo šaltinių (projektų, turto nuomos, 1,2 proc. nuo sumokėto gyventojų pajamų mokesčio, rėmėjų) gautas lėšas; džiaugiasi rėmėjų lėšomis įrengta šiuolaikine kulinarine klase;
* fizinių gimnazijos vidaus erdvių įtraukiam ugdymo procesui organizuoti pakanka, kai kurios jų atnaujintos, estetiškos ir patrauklios, tinkamai panaudojamos edukaciniais tikslais; dalis bendrų erdvių ir mokomųjų kabinetų vidutinės būklės, jiems reikalingas atnaujinimas; pokalbio su Mokinių taryba metu mokiniai sakė, kad gimnazijoje nėra mokinių poilsiui skirtos erdvės;
* strateginiame plane numatytas ir šiuo metu vykdomas gimnazijos aplinkų modernizavimas (renovuojamas stadionas, tvarkoma mokyklos aplinka) sukurs palankias sąlygas mokiniams sportuoti, sveikai gyvensenai palaikyti, įtraukiojo ugdymo sampratai įgyvendinti.

Vertintojų surinkti ir išanalizuoti duomenys leidžia teigti, kad Kauno r. Karmėlavos Balio Buračo gimnazijos perspektyva ir bendruomenės susitarimai yra potencialūs ir sudaro tinkamas sąlygas mokyklos pažangai įtraukties visiems sampratos link. |
| 1.2. Lyderystė, 3 lygis. | Lyderystė yra tinkama, įsipareigojimus susitarimams verta sustiprinti.Lyderystė mokymuisi paveiki:* gimnazijos vadovai, rūpindamiesi metodinės veiklos organizavimu, darbuotojų profesiniu tobulėjimu, įtraukdami į planavimo dokumentų rengimą, telkia mokyklos bendruomenę pokyčiams įtraukiojo ugdymo srityje ir periodiškai diskutuoja apie mokinių mokymosi sėkmes ir problemas;
* apklausos duomenimis, 85 proc. apklausoje dalyvavusių 5–8 kl. ir I–IV gimnazijos kl. mokinių tėvų pritarė arba beveik pritarė teiginiui, kad „Mokyklos vadovai telkia mokyklos bendruomenę pokyčiams ugdymo srityje“, 98 proc. apklausoje dalyvavusių mokytojų pritarė arba beveik pritarė teiginiui, kad „Mokyklos vadovai sistemingai ir konstruktyviai diskutuoja apie mokinių mokymosi sėkmes ir problemas“;
* skatindama mokytojų lyderystę ir siekdama aukštesnių mokinių ugdymo(si) rezultatų, gimnazija pasirinkus savivaldaus ugdymo įgyvendinimo kryptį;
* per gimnazijos vadovų metinį pokalbį su pedagoginiais darbuotojais kolegialiai numatomos profesinio tobulėjimo kryptys.

Įsipareigojimas susitarimams nėra išskirtinis:* mokyklos 2020–2024 metų Strateginiame plane numatyta kurti sėkmės mokyklą kiekvienam vaikui, o 2021 m. Veiklos plane vienas iš tikslų yra kreipti ugdymo procesą savivaldžio mokymosi linkme, tai yra šiuolaikinės mokymosi paradigmos bruožas, tačiau 55 proc. stebėtų pamokų vyravo tradicinės (poveikio) paradigmos nuostatos;
* gimnazijos vadovai imasi tiesioginių veiksmų strategijai ir veiklos planams rengti ir įgyvendinti; tuo tikslu sudaromos darbo grupės (pvz., strateginio, metinio veiklos, ugdymo planų rengimo ir kt.), stengiamasi įtraukti bendruomenę; deja, ne visas priemones pavyksta įgyvendinti laiku;
* apklausos duomenimis, 89 proc. apklausoje dalyvavusių mokytojų pritarė arba beveik pritarė teiginiui, kad „Mokytojai pasitiki mokyklos vadovais kaip partneriais, pagalbininkais ir patarėjais“, 29 proc. I–IV gimnazijos klasių mokinių pritarė arba beveik pritarė teiginiui, kad „Mokyklos vadovai man yra autoritetas“.

Karmėlavos Balio Buračo gimnazijoje lyderystė yra tinkama, siejama su pokyčiais ir problemų sprendimu, ji skatinama, formalūs lyderiai pripažįstami. Vadovai savo elgesiu demonstruoja pagarbą mokiniams, mokytojams ir kitiems mokyklos darbuotojams, laikosi pedagogo etikos, yra tolerantiški. |
| 1.3. Mokyklos savivalda, 3 lygis. | Karmėlavos Balio Buračo gimnazijos savivalda yra potenciali, o skaidrumas ir atvirumas vertinama kaip stiprusis mokyklos veiklos aspektas:* gimnazijos savivaldoje atstovaujami visų mokyklos bendruomenės narių interesai;
* savivaldos institucijų įvairovė, jų funkcijos ir sudarymo principai įteisinti Gimnazijos nuostatuose. Mokykloje susitarta dėl savivaldos institucijų organizavimo formų. Savivaldos institucija savo veiklą reglamentuoja Savivaldos veiklos nuostatuose;
* Gimnazijos tarybą sudaro atitinkamuose susirinkimuose išrinkti mokinių, tėvų ir mokytojų atstovai; taryba aktyviai įsitraukia į gimnazijos veiklą, strateginių uždavinių įgyvendinimą, inicijuoja įvairius projektus, paramos gimnazijai paiešką ir kt.
* į Mokinių tarybą, kurią šiuo metu sudaro 15 narių ir 3 padėjėjai, gali patekti visi norintys 5–8 ir I–IV klasių mokiniai. Mokinių tarybos pirmininkas yra išrenkamas po debatų. Mokinių taryba priima ir padėjėjus, t. y. tuos narius, kurie yra pareiškę norą būti Mokinių taryboje, bet dėl nuostatuose nustatyto narių skaičiaus negali būti tikraisiais tarybos nariais. Mokinių tarybos nariai pagal poreikį susitinka su mokyklos vadovais, aptaria, kaip ir kuo gyvena. Mokiniai teigė, kad Mokinių tarybai rūpi mikroklimatas, mokinių emocinė būklė, renginiai, gerumo akcijos;
* savivaldos institucijų nariai pozityviai žiūri į gimnazijos pasirinktą tikslą – *sėkmės mokyklos kiekvienam* kūrimą – ir savo veikla prisideda prie jo įgyvendinimo: mokinių savivalda rūpinasi mokyklos mikroklimatu ir visų mokinių emocine būkle gimnazijoje, organizuoja gerumo akcijas ir skatina sektiną pavyzdį visiems, rengdami šauniausios klasės rinkimus, taip pat stiprina sveikos gyvensenos nuostatas, organizuodami rūkymo prevencijos renginius ir kt.; Gimnazijos taryba palaiko mokinių iniciatyvas rinkdami ir paskirstydami paramos lėšas mokyklai, patys organizuodami paramos akcijas („Šviesa prieš tamsą“), lėšų skyrimą bibliotekos fondams papildyti, taip siekdami, kad visiems vaikams būtų galimybė rasti reikiamą privalomą literatūrą mokykloje. Taip pat populiarina gerą gimnazijos vardą, inicijuoja netradicines veiklas, kad kiekvienas gimnazijoje jaustųsi gerai.

Sprendimų pagrįstumas ir veiksmingumas yra geri:* pokalbių metu gimnazijos vadovai teigė, kad sprendimai gimnazijoje priimami kolegialiai, diskutuojant; įvairiems planams rengti sudaromos darbo grupės, atstovaujamos skirtingų bendruomenės narių; priimant sprendimus vadovaujamasi įsivertinimo informacija, kitais duomenimis;
* apklausos teiginiui „Mūsų mokykloje atsižvelgiama į visų mokinių nuomonę ir siūlomas idėjas“ pritaria 83 proc. apklausoje dalyvavusių mokytojų;
* vadovai nurodė, kad įvairūs tvarkų aprašai rengiami arba koreguojami atsižvelgiant į metodinėse grupėse priimtus susitarimus ar sprendimus;
* Gimnazijos tarybos tėvų atstovai pokalbių metu kalbėjo, kad mokyklos vadovai palankiai žiūri į tėvų teikiamas iniciatyvas ir padeda jas įgyvendinti, pateikė konkrečių pavyzdžių (inicijuotas mokinių susitikimas su šalies prezidentu; Šauniausios klasės konkurso organizavimas ir kt.).

Gimnazijos savivalda yra potenciali ir funkcionuoja kaip realiai veikianti ir daranti įtaką mokyklos kaitai. Iš pokalbių, dokumentų ir tyrimo galima teigti, kad gimnazijoje gerbiama ir išklausoma kiekvieno nuomonė. Mokyklos savivaldos institucijų inicijuotos veiklos prisideda prie mikroklimato, saugios aplinkos, palankios įtraukiojo ugdymo sampratos kūrimo įstaigoje. |
| 1.4. Veikimas kartu, 3 lygis. | Veikimas kartu numatant ir įgyvendinant gimnazijos tikslus yra tinkamas, bendradarbiavimo kultūra – potenciali ir yra stiprusis mokyklos veiklos aspektas. Mokyklos personalo santykiai grindžiami geranoriškumu vienas kitam ir kolegialia pagalba: * gimnazijoje sudaromos tinkamos sąlygos bendruomenės nariams veikti drauge, vadovai palaiko iniciatyvą mokytojams burtis į besimokančiųjų komandą, kur jie siekia aukštesnių individualių ir bendrų tikslų;
* mokyklos strateginiuose dokumentuose pažymima, kad bendruomenė gyvena ir veikia vadovaudamasi bendrais susitarimais bei mokyklos tvarkomis, siekdama sudaryti sąlygas mokiniams, mokytojams, administracijos ir gimnazijos personalui gerai atlikti pareigas, savivaldžiam mokymuisi, kvalifikacijai tobulinti, taip stengiamasi atliepti kiekvieno bendruomenės nario poreikius;
* mokykloje priimti bendri susitarimai dėl mokinių pasiekimų ir pažangos vertinimo, pagalbos teikimo, nuotolinio mokymo, bendros virtualios mokymosi platformos ir kt.;
* teiginiui „Mūsų mokykloje mokytojai sulaukia paramos ir emocinio palaikymo iš kolegų“ pritaria ar beveik pritaria 84 proc. apklausoje dalyvavusių mokytojų ir tai santykinai stipriausias mokyklos aspektas įtraukiojo ugdymo požiūriu.

Kolegialus mokymasis yra neblogas:* apklausos duomenimis, teiginiui „Mūsų mokykloje mokytojų bendrystė – tik gražus žodis, nes realiai kiekvienas dirba sau“ nepritaria 77 proc. mokytojų. Pedagogų atsakymuose į atvirą klausimą siūloma mažinti perteklinį pildomų dokumentų, formų kiekį ir didinti individualų dėmesį;
* apklausoje 67 proc. mokytojų mano, kad jie bet kada gali prašyti kolegų profesinės pagalbos, 89 proc. apklaustųjų pritaria, kad visi puikiai pažįsta vienas kito stipriąsias profesines puses. Su teiginiu „Mūsų mokykloje mokytojams dažnai trūksta laiko bendradarbiavimui“ nesutiko 46 proc. apklaustųjų, nors šis teiginys reiškia priešingą įtraukiajam ugdymui nuostatą;
* mokytojai pokalbių su įvairiomis grupėmis metu teigė, kad iki karantino buvo mokytojų savitarpio pagalbos grupė „Mokytojų mokymosi komanda“, inicijuota direktorės pavaduotojos ugdymui, joje mokytojai lankydavo vieni kitų pamokas, kalbėdavosi, dalydavosi problemomis, tačiau pastaruoju metu ši veikla nevyksta;
* apklausos duomenimis, „Mokykloje įprasta stebėti kitų kolegų pamokas“ yra santykinai probleminis mokyklos aspektas įtraukiojo ugdymo požiūriu; „Tikrai taip“ atsakė 46 proc. apklausoje dalyvavusių mokytojų.

Vertintojų surinkti ir išanalizuoti duomenys leidžia teigti, kad gimnazijos bendruomenės narių veikimas kartu yra potencialus, gimnazijoje sudaromos sąlygos bendrai mokytojų veiklai, tinkamos bendradarbiavimo nuostatos ir tai yra palanku įtraukiojo ugdymo sampratai įgyvendinti. |
| 1.5.Bendradarbiavimas su tėvais / globėjais, 3 lygis. | Karmėlavos Balio Buračo gimnazijoje bendradarbiavimas su tėvais / globėjais yra geras. Pažinimas ir sąveika gimnazijoje yra tinkami, vyksta tėvų informavimas ir švietimas, tenkinantis daugumos tėvų poreikius:* gimnazija teikia duomenis apie mokinių ir mokyklos pažangą ir pasiekimus mokinių tėvams, organizuoja tėvų susirinkimus. Bent kartą per metus rengia individualias konsultacijas tėvams. Tėvų informavimo būdai: susirinkimai, visuotinės ir individualios konsultacijos, operatyvi informacija teikiama naudojant socialinio tinklo pokalbių programėlę ir / ar elektroninį dienyną;
* mokinių pasiekimai vertinami ir informacija apie mokinių padarytą pažangą jų tėvams teikiama vadovaujantis gimnazijos mokinių pažangos ir pasiekimų vertinimo tvarkos aprašu. 30.3 punkte nurodyta, kad klasės vadovai kaupia informaciją apie mokinių individualią pažangą, lankomumą ir aptaria su mokiniu individualiai ir jų tėvais (globėjais, rūpintojais);
* apklausos duomenimis, atsakydami į atvirą klausimą, dalis tėvų išreiškė norą daugiau nuoširdaus ir nuoseklesnio bendravimo, suteikiant jiems grįžtamąjį ryšį ir pakomentuojant pažymį, kad mokytojai daugiau skirtų dėmesio kiekvienam vaikui individualiai.

Tėvų į(si)traukimas į mokyklos gyvenimą, įvairių ugdymosi formų išnaudojimas yra geras:* pokalbių su įvairiomis grupėmis metu paaiškėjo, kad gimnazijoje yra labai aktyvių mokinių tėvų, kurie siūlo ir įgyvendina iniciatyvas mokyklos veiklai tobulinti ir aktyviai įsitraukia į gimnazijos gyvenimą;
* apklausos duomenimis, „Mokyklos ir tėvų partnerystės“ santykinai stipriausi mokyklos aspektai įtraukiojo ugdymo požiūriu yra šie: teiginiui „Tėvai yra įtraukti į mokyklos gyvenimą“ pritarė arba beveik pritarė 87 proc. 5–8 kl. ir I–IV gimnazijos kl. apklausoje dalyvavusių mokinių tėvų; teiginiui „Mūsų mokykloje trūksta įvairesnių bendravimo su tėvais formų (klubų, popiečių, bendrų žygių ir pan.)“ nepritarė 50 proc. 2–4 kl. mokinių tėvų ir 64 proc. mokytojų (šis teiginys reiškia priešingą įtraukiajam ugdymui nuostatą).
* apklausos duomenimis, atsakydami į atvirą klausimą dalis mokinių tėvų siūlo labiau įtraukti vaikus į užklasines veiklas (neformalusis vaikų švietimas, išvykos ir pan.), tėvus – į neformalius susitikimus;
* iš pokalbio su gimnazijos vadovais, tėvais paaiškėjo, kad gimnazijoje veikia tėvų klubas; tėvai įsitraukia į bendras mokyklos veiklas stiprinant mokinių socialinius emocinius įgūdžius ir vykdant profesinį informavimą, taip pat rūpindamiesi mokyklos gerove.

Vertintojų surinkti duomenys pagrindžia išvadą, kad Karmėlavos Balio Buračo gimnazijoje bendradarbiavimas su tėvais / globėjais yra tinkamas ir sudaro prielaidas „mokyklai visiems“, kur atsižvelgiama į kiekvieno mokinio poreikius, kiekvienam skiriama pakankamai dėmesio, kurti ir įtraukiajam ugdymui įgyvendinti. |
| 1.6. Mokyklos tinklaveika, 4 lygis. | Karmėlavos Balio Buračo gimnazijos tinklaveika veiksminga. Gimnazija yra atvira, bendradarbiaujanti, įtraukianti, inicijuojanti ir kitų idėjas palaikanti institucija, aktyviai dalyvaujanti veiklose su įvairiais socialiniais partneriais, tai yra stiprusis veiklos aspektas:* gimnazija nuo 1994 metų bendrauja su „Lietuvos Junior Achievement“ organizacija, kurios programa „Accelerator“ prisideda prie mokinių finansinio raštingumo ir verslumo ugdymo, karjeros projektavimo. Šiuo metu yra įregistruotos 8 mokomosios mokinių bendrovės. Jos veikia kaip tikros bendrovės: turi savo buhalteriją, vykdo marketingą, reklamą, dalyvauja renginyje „Pirk prekę lietuvišką“. Mokinių pagamintos prekės reprezentuoja gimnaziją, pvz., parduodami kanceliariniai gaminiai su gimnazijos logotipu;
* dalyvavimas socialinės atsakomybės projekte „VMG mokykla“ ir bendradarbiavimas su UAB „Starna“ ir kitomis verslo įmonėmis sudarė sąlygas gimnazijoje įrengti modernią kulinarinę klasę;
* bendradarbiavimas su Vytauto Didžiojo universiteto Švietimo akademija padeda mokytojams tobulinti dalykines ir pedagogines kompetencijas, prisideda prie naujų pedagogų paieškos, o gabūs mokiniai turi galimybę lankyti akademijos organizuojamus užsiėmimus;
* socialinis partneris – Kauno technologijos universitetas – sudarė galimybes mokiniams nemokamai dalyvauti edukacinėje 7 dienų stovykloje „STEM’inkim vasarą“. Įvairių gebėjimų mokiniai dalyvavo IT (papildytos ir virtualios realybės, 3D technologijų ir kt.), anglų kalbos, matematikos, gamtamokslinio ugdymo, fizinio aktyvumo užsiėmimuose;
* bendradarbiaujama su kitomis rajono įstaigomis: Neveronių gimnazija (įgyvendintas „Lyderių laikas 3“ projektas „Pozityvioji komunikacija ugdymo(si) rezultatams“), Karmėlavos lopšelio-darželio „Žilvitis“ bendruomene (sprendžiant mokinių adaptacijos klausimus);
* gimnazija yra projekto „eTwinning“ – bendruomenė Europos mokykloms – narė, dalyvavimas projekto veiklose ugdo įvairias mokinių ir mokytojų kompetencijas;
* Kauno rajono savivaldybė palaikė iniciatyvą gimnazijos sodą paversti bendrų kultūrinių renginių ir laisvalaikio praleidimo vieta miestelio gyventojams, pertvarkant jį į Karmėlavos miestelio parką;
* gimnazijos mokiniai nuolat talkina Karmėlavos girininkijai organizuojamose akcijose, tvarko bažnyčios aplinką, Karmėlavos kapinių prieigas;
* gimnazijoje aptariamos bendros su socialiniais partneriais veiklos, tolesniam bendram darbui užtikrinti parengiamos sutartys, informacija apie renginius ir veiklas viešinama gimnazijos interneto svetainėje.

Vertintojų surinkti duomenys pagrindžia išvadą, kad Karmėlavos Balio Buračo gimnazijos įsitraukimas į bendras su socialiniais partneriais veiklas ugdo mokinių pilietiškumą, socialinę atsakomybę, pagarbą praeičiai, sudaro galimybes mokinių patirtiniam ugdymui organizuoti, kūrybiškumui ir saviraiškai bei sudaro sąlygas mokinių įtraukčiai, tai yra stiprusis gimnazijos veiklos aspektas. |
| 1.7. Kompetencija, 3 lygis | Karmėlavos Balio Buračo gimnazijos mokytojų kompetencija vertinama gerai. Pozityvus profesionalumas tinkamas ir yra stiprusis mokyklos veiklos aspektas, dauguma mokytojų išmano savo ugdymo sritį ir mokomuosius dalykus:* mokykloje dirba tinkamą išsilavinimą ir kvalifikaciją turintys mokytojai. Gimnazijos duomenimis, 2021**–**2022 m. m. 42 proc. mokytojų turi įgiję metodininko ar eksperto kvalifikacinį laipsnį (mokykloje dirba 4 mokytojai ekspertai);
* apibendrinus stebėtų pamokų vertinimus galime teigti, kad geriausi pamokų vertinimo vidurkiai yra mokytojų ekspertų –2,68, mokytojų metodininkų –2,51, vyresniųjų mokytojų *–*2,63 ir mokytojų–2,25;
* 2020 metais gimnazijos pedagogai 5 538 valandas skyrė kvalifikacijai tobulinti, mokykla organizavo mokymų ciklą apie savivaldaus mokymo įgyvendinimą, jame dalyvavo dauguma įstaigos mokytojų;
* dauguma mokytojų domisi ir seka naujoves, tačiau taikyti ugdymo strategijas, kaip įtraukti į skirtingas pasiūlytas veiklas visus mokinius, pavyksta tik daliai pedagogų;
* išorinio vertinimo metu iš 56 stebėtų ir vertintų pamokų 31 (55 proc.) mokymas buvo organizuotas remiantis poveikio paradigma, kuri neskatina aktyvaus kiekvieno mokinio įsitraukimo į mokymosi procesą;
* aktyvus, prasmingas ir mokymosi paradigma paremtas mokymas(is) buvo organizuotas ir stebėtas lietuvių k. 2a ir 8ab kl., anglų k. 3R kl., ekonomikos ir verslumo IVab ir kt. pamokose;
* dauguma gimnazijos mokytojų kuria palankų santykį su mokiniais; dažnai jų pamokos yra struktūruotos ir nuoseklios, medžiaga pateikiama atsižvelgiant į mokinių kontekstą, vyrauja formuojamasis vertinimas ir tai rodo, kad mokytojai turi pakankamą kompetenciją įgyvendinti įtraukiojo ugdymo sampratą pamokoje, tik vertėtų aktyviau ir kryptingiau įveiklinti kompetenciją praktikoje, stiprinant ugdomojo proceso suasmeninimą.

Vertintojų komandos surinkta ir apibendrinta informacija leidžia daryti išvadą, kad Karmėlavos Balio Buračo gimnazijos mokytojų kompetencija yra tinkama įgyvendinti gimnazijos strateginį tikslą – kurti sėkmės mokyklą kiekvienam mokiniui. |
| 1.8. Nuolatinis profesinis tobulėjimas, 3 lygis. | Karmėlavos Balio Buračo gimnazijos mokytojų nuolatinis profesinis tobulėjimas vertinamas gerai. Daugumos mokytojų reiklumas sau yra tinkamas, asmeninis meistriškumas paremtas nuostata kuo geriau atlikti savo darbą: * iš pokalbių paaiškėjo, kad gimnazijos pedagoginių darbuotojų kvalifikacijos tobulinimo prioritetai nustatomi per kiekvienų metų pirmą Mokytojų tarybos posėdį, atsižvelgiant į tų metų veiklos tikslus ir uždavinius. Susitariama dėl bendrų mokymų. Sudaroma galimybė mokytojams papildomai tobulinti savo kompetencijas pagal jų poreikius;
* siekiant stiprinti mokymosi kultūrą gimnazijoje, dėmesys yra sutelktas į savivaldaus mokymo(si) įgyvendinimą, tam tikslui 2020 m. ir 2021 m. yra pasirinktas kvalifikacijos tobulinimo prioritetas „Ugdymo proceso kreipimas savivaldžio mokymosi linkme“;
* gimnazijos mokytojai kasmet įsivertina, kaip vykdė profesinį tobulėjimą, kokiuose metodiniuose renginiuose kėlė kvalifikaciją, ką nori tobulinti kitais mokslo metais.

Atkaklumas ir nuoseklumas yra tinkami, gimnazijos mokytojai ir mokyklos administracija planuoja asmeninio meistriškumo augimą ir jo atkakliai siekia:* apklausos duomenimis, teiginiui „Mokyklos vadovai palaiko pedagogų profesinę refleksiją ir tobulėjimą“ pritaria 92 proc. mokytojų;
* gimnazijos mokytojai mokosi pasinaudodami įvairiomis galimybėmis: dalis mokytojų dalyvauja tarptautiniuose projektuose, dalis – savarankiškai, nuotoliniu būdu, dalis – lanko ilgalaikius mokymus ir taip tobulina savo pedagogines kompetencijas;
* mokytojų ir švietimo pagalbos specialistų komanda konsultuojasi, kaip veiksmingiau įtraukti į mokymąsi bendrose grupėse specialiųjų ugdymosi poreikių turinčius vaikus.

Apibendrinus surinktus duomenis galima konstatuoti, kad gimnazijoje nuolatinis profesinis tobulėjimas yra potencialus, mokytojai ir mokyklos vadovai naudojasi įvairiomis galimybėmis tobulėti dalyvaudami mokymų cikluose, tarptautiniuose projektuose, nuotoliniuose seminaruose, įsivertindami savo veiklą ir tai sudaro sąlygas sėkmingai įgyvendinti įtraukųjį ugdymą gimnazijoje.  |
| ***Stiprieji vertinamos srities veiklos aspektai***  | 1. Gimnazijos vizija ir veikla orientuota į „mokykla visiems“ sampratą, atitinkančią *sėkmės mokyklos kiekvienam mokiniui* kūrimą (1.1., 3 lygis)*.*
2. Savivaldos institucijų įsitraukimas į gimnazijos strategijos įgyvendinimą (1.3., 3 lygis).
3. Bendradarbiavimo kultūra palanki įtraukiajam ugdymui stiprinti (1.4., 3 lygis).
4. Veikla su socialiniais partneriais sudaro sąlygas visų mokinių įtraukčiai (1.6., 4 lygis).
5. Mokytojų kompetencija tinkama įtraukiajam ugdymui įgyvendinti (1.7., 3 lygis).
 |
| ***Tobulintini vertinamos srities veiklos aspektai***  | - |
| ***Vertinamos srities rekomendacijos*** | Gimnazijos vadovams vertėtų:* rengiant planus, numatant priemones ir planuojant konkrečius veiksmus, juos sistemingai derinti su įtraukiojo ugdymo nuostatomis;
* sustiprinti nuoseklų, suplanuotą, kolegialia mokymosi praktika paremtą mokytojų profesinį tobulėjimą, orientuotą į įtraukiojo ugdymo sampratos nuostatas;
* organizuoti mokymus ir padėti visai mokytojų komandai sustiprinti profesinę kompetenciją šiuolaikinės pamokos vadybos ir organizavimo, įtraukiojo ugdymo temomis;
* inicijuoti ir koordinuoti pedagogų tarpusavio pamokų stebėjimą, refleksiją ir gerosios patirties sklaidą.

Gimnazijos mokytojams vertėtų:* planuojant savo kvalifikacijos tobulinimą sieti jį su pamokos kokybės gerinimu, mokinio asmeninės pažangos augimu ir įtraukiojo ugdymo sampratos įgyvendinimu;
* labiau atsižvelgti į mokinių tėvų lūkesčius per pažinimą ir sąveiką su jais tobulinant ugdymo procesą gimnazijoje.

Gimnazijos savininkui vertėtų atkreipti dėmesį į gimnazijos vidaus erdves, jų atnaujinimą ir pritaikymą neįgaliesiems. |

1. **Vertinimo sritis: UGDYMAS(IS) IR MOKINIŲ PATIRTYS**

**Vertinimo lygis: 2**

|  |  |
| --- | --- |
| **Rodiklis, vertinimo lygis**  | Vertinimo pagrindimas,apibendrinimas |
| 2.1. Ugdymo(si) planavimas, 3 lygis. | Ugdymo(si) planavimas yra tinkamas, padeda mokytojams organizuoti ugdymo procesą, o daugumai mokinių – pasiekti gerų rezultatų.Ugdymo(si) tikslai gimnazijoje vidutiniški:* iš stebėtų ir vertintų 56 pamokų tik dalies (24, 42,86 proc.) pamokų uždaviniuose numatyti pamatuojami, orientuoti į konkretų išmokimą rezultatai, mokiniai įtraukiami į uždavinio formulavimą, tačiau daugiau nei pusės (32, 57,14 proc.) pamokų uždaviniai buvo nukreipti ne į rezultatą, bet į veiklas. Fiksuota, kad mokytojai retai taiko objektyvius vertinimo kriterijus, dažnai apie juos beveik nekalbama, apibendrinant pamoką negrįžtama prie uždavinio;
* mokytojo veikla planuojant ir vadovaujant kiekvieno mokinio ugdymuisi 29 (51,79 proc.) stebėtose pamokose vertinama labai gerai ir gerai, 27 (48,21 proc.) – patenkinamai;
* kaip stiprusis pamokos aspektas ugdymo planavimas išskirtas 7 (12,50 proc.) pamokose, kaip tobulintinas – 5 (8,93 proc.) pamokose;
* apibendrinus stebėtų pamokų protokolų duomenis paaiškėjo, kad vadovavimo kiekvieno mokinio ugdymuisi vertinimo vidurkis yra 2,59, dažniausias vertinimas (moda) – 2.

Mokinių įvairovės pažinimas, kaip vienas iš planavimo būdų, yra paveikus:* tinkamas mokymosi aplinkos panaudojimas motyvuoja įvairių poreikių mokinius mokytis: apibendrinus stebėtų pamokų protokolus paaiškėjo, kad aspekto „Ugdymo aplinkų pritaikymas“ vertinimo vidurkis yra 2,54, dažniausias vertinimas (moda) – 2;
* 31(55,36 proc.) pamokoje šis pamokos aspektas įvertintas patenkinamai, 25 (44,64 proc.) – gerai ir labai gerai;
* kaip stiprusis pamokos aspektas, kada tinkamai sudaromos sąlygos supratimui ir giliam mokymuisi bei optimaliai paskirstomi ištekliai, išskirtas 22 (39,29 proc.), o kaip tobulintinas – 9 (16,07 proc.) pamokose;
* 16 (28,57 proc.) stebėtų ir vertintų pamokų rodiklis „Mokinių įvairovės pažinimas“ buvo įvardintas kaip stiprusis, vienoje (1,79 proc.) – kaip tobulintinas pamokos aspektas;
* norėdama kiek galima geriau pažinti vaikus ir suteikti jiems reikiamą pagalbą, gimnazijos Vaiko gerovės komisija su pedagogais kasmet spalio mėnesį atlieka priešmokyklinio ugdymo grupės ugdytinių, pirmos ir penktos klasių mokinių, grįžusių iš užsienio mokinių adaptacijos tyrimą. Atsižvelgiant į tyrimo rezultatus, formuojamos pagalbos priemonės, rengiami individualūs planai;
* specialiųjų poreikių asmenys atpažįstami ugdymo procese, poreikių nustatymas, specialiojo ugdymo ir švietimo pagalbos skyrimas vyksta pagal gimnazijoje priimtą algoritmą;
* gimnazija pripažįsta, kad gabiesiems mokiniams atpažinti mokykloje nėra validaus gabių mokinių identifikavimo instrumento, tačiau, vadovų teigimu, mokytojai patys atranda gabiuosius ugdymo procese, skatina dalyvauti konkursuose ir olimpiadose. Gabiems mokiniams ugdyti panaudojamos socialinių partnerių – Vytauto Didžiojo ir Kauno technologijos universitetų – organizuojamos veiklos.

Pastoliavimas mokiniui ugdymo procese, kaip būdas padėti mokiniams išvengti mokymosi sunkumų, vertinamas gerai:* kaip stiprusis pamokos aspektas „Pastoliavimas“ išskirtas 16 pamokų (28,57 proc.);
* siekiant užtikrinti mokymosi sąlygas mokymosi sunkumų patiriantiems mokiniams gimnazijoje parengtas Mokymosi praradimų dėl COVID-19 pandemijos kompensavimo planas 2021–2022 mokslo metams. Jame taip pat numatyta pagalba abiturientams sėkmingai baigti vidurinio ugdymo programą. Mokiniai džiaugėsi, kad racionaliau išnaudoja savo laiką, nes gali lankyti dalykų konsultacijas ir pas mokytoją, dirbantį kitoje klasėje;
* gimnazijoje veikia „Vertikali klasė“, skirta padėti adaptuotis iš užsienio grįžusių asmenų vaikams. Esminė „Vertikalios klasės“ paskirtis – mokinių socializacija ir sėkminga integracija. Be to, šios klasės užsiėmimus (2 val. per savaitę) lankantys mokiniai (šiemet čia lankosi 13 10–16 metų mokinių) turi galimybę suvienodinti lietuvių kalbos žinias, išsiaiškinti namų darbus. Virtualioje klasėje mokiniai turi galimybę dirbti kartu, bendrauti ir bendradarbiauti, teikti mokymosi pagalbą vienas kitam;
* nuo 5 klasės gimnazijoje taikomas išorinis diferencijavimas, kai lietuvių ir anglų kalbos bei matematikos mokiniai mokosi laikinose grupėse, suformuotose pagal gebėjimus ir motyvaciją. Skirstant į grupes kliaujamasi pradinių klasių mokytojų rekomendacijomis. Nors yra numatyta galimybė mokiniams pereiti iš vienos grupės į kitą, tačiau toks mokinių (per)skirstymo būdas, kada nesivadovaujama objektyviais ir skaidriais kriterijais, bet sprendimus pagal tėvų pateiktą, su dalyko mokytoju suderintą, prašymą priima metodinė grupė, neatitinka įtraukiojo ugdymo nuostatų.

Planavimo lankstumas ir nuoseklumas gimnazijoje tinkamas:* planavimo lankstumas ir nuoseklumas 14 (25 proc.) stebėtų pamokų buvo išskirtas kaip stiprusis pamokos aspektas;
* gimnazijos VGK plane numatyta stebėti ugdymosi sunkumų turinčių mokinių pažangą; iškilę sunkumai aptariami su mokiniu, jo tėvais, mokytojais, numatomi pagalbos būdai;
* gimnazijoje, siekiant užtikrinti kiek galima labiau individualizuotą mokymosi pagalbą, rengiami individualūs ugdymo planai specialiųjų poreikių mokiniams, mokiniams, turintiems mokymosi sunkumų, asmenims, grįžusiems iš užsienio, gabiesiems mokiniams (gimnazijos direktoriaus įsakymu Nr.V-144-1.3 patvirtintas Mokinių individualių ugdymo planų sudarymo tvarkos aprašas);
* mokinių ugdymo poreikiams patenkinti potencialiai išnaudojamos ugdymo plano galimybės: pradinukai mokosi finansinio raštingumo ir programavimo pagrindų, 6 klasėje mokiniai, atsižvelgiant į tėvų pageidavimus, renkasi antrąją užsienio kalbą iš trijų siūlomų (rusų, vokiečių, prancūzų kalbos), 6 klasėje antrajai užsienio kalbai mokytis skiriamos 3 val. Pagal vidurinio ugdymo programą besimokantys mokiniai gali rinktis ir trečiąją – rusų, vokiečių, prancūzų arba ispanų kalbą, kaip pasirenkamasis dalykas dėstoma psichologija, filosofija. Mokiniai, besiruošiantys studijuoti biologiją, žinias gilina moduliuose „Molekulinės biologijos pagrindai“, „Organizmų genetika“. Mokiniai taip pat gali rinktis 2 lietuvių k. ir literatūros bei 2 matematikos modulius.

Švietimo pagalbos specialistai ir mokytojų padėjėjai neblogai užtikrina ugdymo proceso planavimą ir įgyvendinimą:* gimnazijoje yra pilna švietimo pagalbos specialistų komanda: psichologas, du specialieji pedagogai-logopedai, socialinis pedagogas, du mokytojo padėjėjai, jie teikia pagalbą 35 specialiųjų ugdymosi poreikių mokiniams ir 77 mokiniams, turintiems kalbėjimo ir kalbos sutrikimų. Logopedinė pagalba teikiama visiems mokiniams pagal poreikį, specialioji pagalba teikiama mokiniams iki 8 klasės kaip pamoka atskirame kabinete, o vyresniesiems teikiamos konsultacijos; psichologė teikia individualias konsultacijas. Susitikime su Mokinių taryba mokiniai džiaugėsi geru kontaktu su psichologe, teigė, kad ji išmokė nustatyti savo emocinę būklę ir ignoruoti patyčias; socialinė pedagogė rūpinasi lankomumo ir žalingų įpročių prevencija, veda klasės valandėles;
* vertintojai fiksavo, kad pamokose mokytojo padėjėjai pagalbos mokiniams neteikė. Nors mokytojai su mokytojo padėjėja bendrauja, perduoda reikalingas atlikti užduotis, aptaria rezultatą ir mokinio pažangą, tačiau faktas, kad mokytojo padėjėja su specialiųjų poreikių mokiniais per pamoką išeina dirbti į atskiras patalpas, neatitinka mokytojo padėjėjo funkcijų ir įtraukiojo ugdymo sampratos principų;
* gimnazijos Mokymo nuotoliniu ugdymo proceso organizavimo būdu tvarkos aprašo (patvirtinto 2021 m. rugsėjo 23 d. gimnazijos direktoriaus įsakymu Nr.V-189-1.3) 20 punktas „Mokinius, turinčius specialiųjų ugdymosi poreikių, moko ir jų pasiekimus vertina specialieji pedagogai – logopedai, mokytojo padėjėjas“ neatitinka įtraukiojo ugdymo nuostatų.

Pagalba mokiniui ir šeimai yra nebloga:* 26 (46,43 proc.) stebėtų pamokų kortelėse buvo nurodyta, kad pamokoje dalyvauja specialiųjų poreikių turintys mokiniai, tačiau tik pavienėse pamokose jiems buvo teikiama individuali pagalba, t. y. diferencijuotos užduotys;
* gimnazijoje yra parengtas ir 2018 m. rugpjūčio 31 d. gimnazijos direktoriaus įsakymu Nr.V-284-1.3 patvirtintas Pagalbos specialiųjų ugdymosi poreikių turintiems mokiniams teikimo aprašas, kuris reglamentuoja specialiųjų ugdymosi poreikių nustatymo eiliškumą, specialiojo ugdymo ir švietimo pagalbos skyrimo bei teiktos pagalbos įvertinimo tvarką, tačiau Pagalbos mokiniui teikimo tvarkos aprašo, kuriame būtų numatytos įvairios pagalbos rūšys, jų teikimo tikslai, principai, funkcijos, formos ir būdai, gimnazija neturi;
* kasmet birželį gimnazijoje organizuojamas bendras būsimųjų pirmokų tėvų, mokytojų ir švietimo pagalbos specialistų susirinkimas, tėvai supažindinami su švietimo pagalbos ir specialiojo ugdymo teikiamomis galimybėmis;
* birželio mėnesį (arba esant poreikiui) mokytojų ir VGK posėdžiuose aptariama mokinių asmeninė pažanga;
* rugpjūtį VGK posėdyje peržiūrimos Pedagoginės psichologinės tarnybos rekomendacijos, sprendžiama dėl tolesnio mokinių ugdymo;

Apibendrinus surinktus duomenis galima teigti, kad mokinių įvairovės pažinimas, pastoliavimas ugdymo procese ir planavimo nuoseklumas sudaro sąlygas organizuoti gimnazijoje paveikų ugdymo procesą, orientuotą į kiekvieną mokinį. Tinkamas švietimo pagalbos specialistų bendradarbiavimas su mokytojais suteiktų daugiau galimybių kiekvienam mokiniui pasirinkti veiksmingiausius mokymosi būdus ir padėtų įgyvendinti įtraukiojo ugdymo idėjas. |
| 2.2. Įgalinantis vadovavimas mokymuisi ir mokinių mokymosi patirtys, 2 lygis | Kauno r. Karmėlavos Balio Buračo gimnazijos įgalinantis vadovavimas mokymuisi ir mokinių mokymosi patirtys vertinamos kaip neišskirtinės. Visų mokinių galimybė įsitraukti ir aktyviai dalyvauti mokymo procese yra vidutinė:* 25 (44,64 proc.) pamokose (IIIab kl. fizinio ugdymo, Ib kl. istorijos, IIab, IIIab kl. lietuvių k. ir literatūros, IVab kl. chemijos, 6ab kl. anglų k., 3a kl. pasaulio pažinimo, IVab kl. ekonomikos ir verslumo ir kt.) aspektas buvo įvardintas kaip stiprusis, 6 (10,71 proc.) – kaip tobulintinas;
* išanalizavus stebėtų pamokų protokolus konstatuota, kad 13 (23,21 proc.) pamokų mokiniai dirbo grupėse arba porose, bendravo ir bendradarbiavo;
* apklausos duomenimis, teiginiui „Mokytojai mus dažnai skirsto dirbti porose, grupėse“ visiškai arba iš dalies pritarė 41,2 proc. 5–8 kl. ir 38,8 proc. I–IV gimnazijos klasių mokinių;
* IKT naudojimas taip pat neprisideda įtraukiant mokinius į ugdymo procesą. Apklausos teiginį „Jei man kyla sunkumų, galiu bet kada pasinaudoti papildomomis priemonėmis (programėlėmis telefone, kompiuteryje ar kt.), kurios man padeda atlikti užduotis“ visiškai arba iš dalies patvirtino 36,8 proc. 5–8 kl. ir 42,7 proc. I–IV gimnazijos klasių mokinių. Dar mažiau mokinių pritarė teiginiui „Mokydamiesi mes dažnai naudojame kompiuterius, planšetes, telefonus ir kt.“: visiškai ir dalinai pritarė 27,4 proc. 5–8 kl. ir 18,6 proc. I–IV gimnazijos klasių mokinių;
* gimnazija planavimo dokumentuose kaip svarbiausią uždavinį iškėlusi savivaldaus mokymosi įgyvendinimą, tačiau tik 6 (10,71 proc.) stebėtose pamokose (II kl. (I gr.) matematikos, IV kl. ekonomikos ir verslumo, 6ab kl., IIab kl. lietuvių k. ir literatūros) vertintojai pastebėjo savivaldaus mokymosi bruožų: mokiniai rinkosi įvairaus sudėtingumo užduotis klasės ir namų darbams, atlikimo būdą, priemones.

Sąlygų supratimui ir giliam mokymuisi sudarymas yra patenkinamas:* šis aspektas 14 (25 proc.) pamokų (2a, 8ab, Ib kl. lietuvių k. ir literatūros, 3R, 6ab kl. anglų k., 1R, 3R kl. matematikos, IVa kl. biologijos, 8a, IVab fizinio ugdymo) įvertintas kaip stiprusis, 5 (8,93 proc.) – kaip tobulintinas;
* 13 (23,21 proc.) stebėtų pamokų mokymo medžiaga buvo siejama su mokinių gyvenimiška aplinka, patirtimi, sudarytos sąlygos spręsti realaus pasaulio problemas, mokiniai galėjo pritaikyti savo turimas žinias, buvo skatinami turimas žinias sieti su naujais dalykais;
* sudaromos sąlygos kiekvienam mokiniui visiškai suprasti naują medžiagą: apklausos duomenimis, teiginiui „Jei ko nesuprantu, visada stengiuosi išsiaiškinti“ visiškai ir dalinai pritarė 78 proc. 5–8 kl. ir 66,2 proc. I–IV gimnazijos klasių mokinių.

Sąlygų sudarymas strategiškai taikyti ir įvairiais būdais pademonstruoti žinojimą yra neišskirtinis ir įvardijamas kaip tobulintinas gimnazijos veiklos aspektas:* 7 (8,14 proc.) pamokose (2a kl. pasaulio pažinimo, 6ab kl. anglų k., 7a ir IVa kl. biologijos, IVab kl. ekonomikos ir verslumo) šis aspektas buvo įvardintas kaip stiprusis, mokomoji medžiaga minėtose pamokose buvo pateikiama nuo paprastų dalykų einant prie sudėtingesnių, mokiniai, remdamiesi savo patirtimi ir turimomis žiniomis, gebėjo jas taikyti ugdymo procese ir spręsti realaus pasaulio problemas;
* gimnazijos dokumentuose teigiama, kad pamokose mokinių įsivertinimui ir grįžtamajam ryšiui nustatyti naudojama programėlė „Mentimeter / Forms“, tačiau tik 6 (10,71 proc.) pamokose mokiniai reflektavo savo mokymą elektronine forma;
* mokytojai nepakankamai išnaudoja įvairius būdus pateikti naują medžiagą ir pademonstruoti mokinių žinojimą:
* 31 (55,36 proc.) stebėtoje tradicinės paradigmos pamokoje dažniausiai mokytojai vadovavo pamokai ir nesudarė mokiniams sąlygų patiems rinktis mokymosi šaltinių, veiklos metodų ir rezultatų pristatymo būdų, mokiniai mažai įtraukiami į mokymosi tikslų išsikėlimą ir į problemų sprendimą orientuotą patirtinį, tiriamąjį mokymąsi;
* ugdymo diferencijavimas, individualizavimas, mokymosi suasmeninimas, kai ugdymo turinys pritaikomas pagal kiekvieno mokinio galimybes, stebėtas tik pavienėse pamokose.

Įtraukios kultūros kūrimas gimnazijoje yra tinkamas, pagarbūs gimnazijos mokytojų ir mokinių, mokinių tarpusavio santykiai padeda kurti įtraukios kultūros nuostatas:* daugumoje stebėtų pamokų fiksuoti pagarbūs ir draugiški mokytojų ir mokinių bei mokinių tarpusavio santykiai. Šis aspektas 25 (44,64 proc.) pamokose išskirtas kaip stiprusis ir tik 2 (3,57 proc.) – kaip tobulintinas. Analizuojant 56 stebėtų pamokų protokolus konstatuota, kad 28 stebėtose ir vertintose pamokose (50 proc.) fiksuoti geranoriški ir mandagūs santykiai tarp ugdymo proceso dalyvių;
* apklausos duomenimis, teiginiui „Mokyklos mokytojai ir kiti darbuotojai yra labai draugiški“ visiškai ir iš dalies pritarė 77,4 proc. 5–8 klasių ir 60,14 proc. I–IV klasių mokinių. Teiginiui „Mokykloje mokiniai ir mokytojai vieni su kitais elgiasi pagarbiai“ pritarė visiškai 38,1 ir iš dalies 57,1 proc. 2–4 kl. mokinių tėvų, visiškai pritarė 35 proc. ir iš dalies 50,5 proc. vyresniųjų klasių mokinių tėvų. 64,6 proc. mokytojų visiškai pritaria apklausos teiginiui „Mūsų mokykloje vadovai pagarbiai elgiasi su visais mokiniais“. Teiginiui „Mūsų mokyklos mokiniai pagarbūs tarpusavyje“ visiškai arba iš dalies pritarė 55,1 proc. mokytojų, o 66,6 proc. mokytojų visiškai arba iš dalies sutinka su teiginiu „Mūsų mokykloje mokiniai visada pagarbiai bendrauja su mokytojais ir kitais darbuotojais“;
* Mokinių tarybai rūpi gimnazijos mikroklimatas, mokinių emocinė būklė. Mokiniams šiuo klausimu padeda mokyklos psichologė: užsiėmimų metu padeda suprasti savo emocinę būklę, įveikti patyčias. Mokinių taryba organizuoja gerumo ir labdaros renginius: suplanuotas tarptautinės Dauno sindromo dienos paminėjimas, Kalėdinis renginys „Atverkime širdis“, maisto šunų prieglaudai rinkimas. Gimnazijos administracija atsiliepia į mokinių poreikius: mokinių pageidavimu pradėjo veikti Gitaros būrelis, ieškoma vietos mokinių poilsio kampeliui įrengti.

Apibendrinus surinktus duomenis daroma išvada, kad Karmėlavos Balio Buračo gimnazijoje įgalinantis vadovavimas mokymuisi ir mokinių mokymosi patirtys neišskirtiniai, sąlygų sudarymas strategiškai taikyti ir įvairiais būdais pademonstruoti žinojimą yra tobulintinas veiklos aspektas, nors gimnazijos mokinių tarpusavio, mokinių ir mokytojų santykiai grindžiami pozityvaus elgesio skatinimu, pagarba ir tai sudaro sąlygas įtraukiojo ugdymo kultūrai kurti.  |
| 2.3. Vertinimas ugdant ir rezultatai, 2 lygis | Kauno r. Karmėlavos Balio Buračo gimnazijoje vertinimas ugdant ir rezultatai vidutiniški, o pažangą skatinančio grįžtamojo ryšio teikimas pamokose ir asmeninės pažangos stebėjimas, matavimas ir vertinimas įvardijami kaip tobulintini veiklos aspektai.Pasiekimų vertinimas esant mokinių įvairovei yra vidutiniškas. Stebėtose pamokose vertinant atliktas užduotis, veiklas dažnai stigo aiškių, konkrečių kriterijų, skirtų kiekvieno mokinio išmokimui pamokoje patikrinti, įvertinti ar įsivertinti: * apibendrinus vertintojų stebėtų pamokų protokolų duomenis paaiškėjo, kad vertinimo ugdant vertinimo vidurkis yra 2,39, dažniausias vertinimas (moda) – 2;
* vertinimo kriterijų aiškumas kaip stiprusis aspektas paminėtas 10 pamokų (17 proc.) – matematika 5ab kl., lietuvių k. ir literatūra 6ab ir 4R; istorija 9 kl. ir kt.; kaip tobulintinas – 24 pamokose (40 proc.);
* formuluodami mokymosi uždavinius, planuodami veiklas mokytojai dalyje 10 (17 proc.) pamokų susitarė dėl ugdymosi ir pažangos sampratos, numatė ir mokiniams įvardijo aiškius vertinimo kriterijus.

Išanalizavus mokyklos dokumentus ir pamokų stebėjimo duomenis, nustatyta, kad mokyklos ugdymo procese neblogai derinamas formuojamasis, diagnostinis ir apibendrinamasis vertinimas:* vertindami mokinių pasiekimus ir pažangą, mokytojai vadovaujasi gimnazijoje priimtu Mokinių pažangos ir pasiekimų vertinimo tvarkos aprašu, Specialiųjų ugdymosi poreikių turinčių mokinių pasiekimų vertinimo tvarkos aprašu ir mokyklos 6 metodinių grupių parengtomis vertinimo tvarkomis, kuriose aptarti vertinimo kriterijai, balų sistema, taikomo kaupiamojo vertinimo nuostatos ir nuorodos vadovautis vertinimo aprašais, kurie pasiūlyti bendrosiose dalyko programose;
* vertinimo tvarkų gausa išbalansuoja mokinių pasiekimų ir pažangos vertinimą ir jo pagrįstumą, ką rodo ir apklausos rezultatai, pateikiami žemiau;
* apklausos duomenimis, teiginiui „Mokytojų taikomi vertinimo būdai padeda vaikui suprasti savo sunkumus ir siekti geresnių rezultatų“ visiškai pritaria 18 proc. 5–8 klasių ir I–IV gimnazijos klasių mokinių tėvų; teiginiui „Mokytojai visada pasako, kaip bus vertinamos užduotys“ visiškai pritaria 29 proc. I–IV gimnazijos klasių mokinių, tai yra santykinai probleminiai mokyklos aspektai įtraukiojo ugdymo požiūriu;
* teiginiui „Mokytojų taikomi vertinimo būdai padeda vaikui suprasti savo sunkumus ir siekti geresnių rezultatų“ pritaria 93 proc. 2–4 klasių mokinių tėvų ir tai santykinai stiprus mokyklos aspektas įtraukiojo ugdymo požiūriu;
* išanalizavus mokyklos dokumentus, iš pokalbių su administracija, mokyklos metodinių grupių pirmininkais nustatyta, kad gimnazijoje yra stebima individuali mokinių pažanga, tačiau vertintojų komandai nepavyko nustatyti, kokį poveikį ši stebėsenos tvarka daro kiekvieno mokinio pažangai. Trūksta deramo dėmesio individualiai pažangai matuoti, fiksuoti ir planuoti. Neseniai pradėtos taikyti mokinių individualios pažangos stebėjimo metodikos poveikio mokinių asmeninei pažangai dar neįmanoma nustatyti. Vertinimo kriterijai ne visuomet aiškūs, ne visada mokiniams žinomi iš anksto ar suprantami, nepakankamai orientuoti į pamatuojamą individualios pažangos rezultatą.

Pažangą skatinantis grįžtamasis ryšys yra vidutiniškas ir tai yra tobulintinas mokyklos aspektas. Mokiniams ir jų tėvams pateikiama vertinimo informacija iš dalies padeda mokiniams siekti optimalios asmeninės sėkmės, taisyti mokymosi spragas ir vadovauti savo pačių mokymuisi:* stebėtų pamokų protokolų analizės duomenimis, vertinimo metu vidutiniškai pripažinti ir skatinti individualūs mokinio ugdymo(si) rezultatai, stebėta, analizuota ir reflektuota visų mokinių ir kiekvieno pažanga;
* apibendrinus stebėtas pamokas matyti, kad pamokos aspektas „Pažangą skatinantis grįžtamasis ryšys“ vertintojų fiksuotas 17 pamokų (28 proc.), kaip stiprusis aspektas paminėtas 10 pamokų (17 proc.) (dailė 10b kl., anglų k. 12 ir 6ab kl., matematika 7ab kl. ir kt.), kaip tobulintinas – 7 pamokose (12 proc.).
* apklausos duomenimis, teiginiui „Per pamoką arba po jos kiekvienam mokiniui suteikiu informaciją apie tai, ką jis išmoko ir kur turėtų tobulėti“ visiškai pritaria 29 proc. gimnazijos mokytojų;
* apibendrinus stebėtų pamokų duomenis matyti, kad pamokos aspektas „Kiekvieno mokinio pažanga ir pasiekimai“ yra vertinamas 2,20, moda (dažniausias vertinimas) – 2; tai prasčiausiai įvertintas pamokos aspektas išorinio vertinimo metu.

Dėmesys kiekvieno mokinio pažangai yra neblogas, vertėtų patobulinti vertinimą padedant mokiniui siekti asmeninės pažangos:* mokinių pasiekimai, palyginti su išsikeltu pamokos uždaviniu, mokymosi poveikis ir pagalbos veiksmingumas pamokoje kaip stiprusis aspektas paminėtas 5 pamokose (8 proc.) (dailė ir technologijos 4b kl., lietuvių k. ir literatūra 7ab kl., matematika 5ab kl. ir kt.), kaip tobulintinas – 25 pamokose (42 proc.);
* teiginiui „Per pamoką arba po jos kiekvienam mokiniui suteikiu informaciją apie tai, kiek jis išmoko ir kur turėtų tobulėti“ pritarė 29 proc. apklausoje dalyvavusių mokytojų, 44 proc. mokytojų pritarė iš dalies;
* teiginiui „Mano vertinimo sistema padeda kiekvienam mokiniui daryti pažangą“ pritaria 45 proc. apklausoje dalyvavusių mokytojų; 51 proc. mokytojų pasirinko – „Lyg ir taip“. Vertintojų stebėtose pamokose tokia praktika fiksuota retai – 11 pamokų (18 proc.).
* teiginiui „Mūsų mokykloje yra vieninga kiekvieno mokinio individualios pažangos vertinimo sistema“ pritaria 79 proc. mokytojų; tačiau vertinimo metu tik dalis mokytojų nurodė konkrečius būdus, kaip vertina kiekvieno mokinio asmeninę pažangą.

Apibendrinus išorės vertintojų surinktus duomenis galima teigti, kad vertinimas ugdant ir rezultatai Karmėlavos Balio Buračo gimnazijoje yra neblogi. Vertindami mokinių pasiekimus ir pažangą, mokytojai vadovaujasi skirtingais metodinių grupių sukurtais dokumentais, kurie nėra sujungti į bendrą vertinimo sistemą, kas galimai apsunkina mokinių pasiekimų ir pažangos vertinimo veiksmingumą ir nėra palanku individualiai mokinių pažangai įtraukiojo ugdymo požiūriu. |
| ***Stiprieji vertinamos srities veiklos aspektai***  | - |
| ***Tobulintini vertinamos srities veiklos aspektai***  | 1. Sąlygų mokiniams sudarymas strategiškai taikyti ir įvairiais būdais pademonstruoti žinojimą (2.2, 2 lygis).
2. Pažangą skatinančio grįžtamojo ryšio teikimas mokiniams pamokose (2.3., 2 lygis).
3. Mokinio asmeninės pažangos stebėjimas, matavimas ir vertinimas (2.3., 2 lygis).
 |
| ***Vertinamos srities rekomendacijos*** | Gimnazijos vadovams vertėtų:* inicijuoti pagalbos mokiniui tvarkos aprašo, kuriame būtų aprašytas individualios pagalbos teikimas įvairių poreikių mokiniams, parengimą;
* vykdyti ugdymo proceso stebėseną ir analizę su grįžtamojo ryšio pedagogams teikimu;
* inicijuoti „išorinio diferencijavimo“ tvarkos aprašo parengimą, numatant konkrečius, aiškius ir objektyvius mokinių skirstymo ir grupių keitimo kriterijus;
* peržiūrėti individualios pagalbos SUP mokiniams pamokų metu teikimo tvarką, vadovaujantis įtraukiojo ugdymo nuostatomis.

Metodinėms grupėms vertėtų:* dalintis sėkmingomis mokytojų patirtimis planuojant pamokos uždavinius su aiškiais vertinimo kriterijais įvairių gebėjimų mokiniams;
* susitarti ir įdiegti bendrą visoje gimnazijoje mokinių pažangos stebėsenos, fiksavimo ir aptarimo modelį.

Mokytojams vertėtų:* formuluojant pamokos uždavinius ir siektinus rezultatus, atsižvelgti į mokinių skirtybes, pateikti įvairesnio pobūdžio pamokos medžiagą, suteikiant galimybę pasirinkti patinkantį užduoties atlikimo būdą;
* skatinti mokinius reflektuoti ir apibendrinti savo mokymąsi bei remiantis įsivertinimo informacija planuoti tolesnio mokymosi siekius, mokinių įsivertinimą organizuoti naudojant ir šiuolaikines elektronines priemones;
* tinkamai parinkti priemones ir aktyviuosius, kūrybinius metodus, kurie skatintų mokinių smalsumą, dėmesį, sudaryti sąlygas visiems mokiniams dirbti pagal savo gebėjimus, pasinaudoti teikiama pagalba.
 |

**V. REKOMENDACIJOS DĖL MOKYKLOS VEIKLOS KRYPTINGUMO ORGANIZUOJANT ĮTRAUKŲJĮ UGDYMĄ**

**1. Naudojant metodų ir priemonių įvairovę kurti aktyvų, suasmenintą mokymo(si) procesą:**

**1.1. Gimnazijos vadovams:**

* tęsti savivaldaus mokymo(si) strategijos parengimą ir užtikrinti nuoseklų jos įgyvendinimą;
* tęsti sistemingą gimnazijos pedagogų kvalifikacijos tobulinimą šiuolaikinės pamokos, įtraukiojo ugdymo įgyvendinimo temomis;
* skatinti metodines grupes savo veiklą orientuoti kiekvieno mokinio įtraukties galimybių didinimo linkme, planuojant tikslingas metodines veiklas, panaudojant turimas pedagogų kompetencijas, taip pat pasitelkiant išorės specialistų pagalbą;
* stiprinti mokytojų, švietimo pagalbos specialistų ir mokytojų padėjėjų bendradarbiavimą drauge kuriant sąlygas kiekvienam mokiniui sėkmingai dalyvauti bendrame mokymo(si) procese.

**1.2. Metodinėms grupėms:**

* telkti mokytojų bendruomenę tobulinant ugdymo kokybę: Mokytojų tarybos, metodinių grupių posėdžiuose inicijuoti diskusijas ir priimti aiškius, konkrečius susitarimus paveikaus mokinių motyvacijos stiprinimo, diferencijuoto ugdymo, suasmeninto ir savivaldaus mokymo(si) bei kitais ugdymo organizavimo klausimais.

**1.3. Mokytojams:**

* organizuojant ugdymo procesą į uždavinių formulavimą įtraukti mokinius, pateikti mokymo medžiagą įvairiais būdais, suteikti galimybę kiekvienam mokiniui pasirinkti prieinamiausią užduočių atlikimą;
* tinkamai parinkti priemones ir aktyviuosius, kūrybinius metodus, kurie skatintų mokinių smalsumą, dėmesį, sudaryti sąlygas visiems mokiniams dirbti pagal savo gebėjimus.

**2. Stiprinti ugdymo proceso suasmeninimą, organizuojant mokymą(si) ir kuriant galimybes kiekvienam mokiniui siekti asmeninės pažangos:**

**2.1. Gimnazijos vadovams:**

* organizuoti sistemingą ugdymo proceso stebėseną ir jos aptarimą, atnaujinti ir plėtoti mokytojų kolegialaus mokymosi iniciatyvas, sudaryti sąlygas mokytojų refleksijai dėl mokinių įtraukimo ir lanksčių pamokos tikslų kėlimo bei pasiekto rezultato;
* remiantis vykdomais metiniais pokalbiais su mokytojais, kai sutariami kvalifikacijos tobulinimo prioritetai, pasitelkti daugiau duomenų, pagal kuriuos jie nustatomi (pedagoginės veiklos stebėsena, kolegialaus mokymosi refleksija ir mokytojų įsivertinimas);
* organizuoti bendro mokinių pažangos ir pasiekimų tvarkos aprašo, aptariančio aiškius vertinimo ir įsivertinimo kriterijus įvairių gebėjimų ir poreikių mokiniams, asmeninės pažangos matavimo būdus ir priemones, parengimą.

**2.2. Metodinėms grupėms:**

* įsitraukti ir vykdyti kolegialia mokymosi praktika paremtą mokytojų profesinį tobulėjimą ir gerosios patirties šiuolaikinės pamokos organizavimo tema sklaidą.

**2.3. Mokytojams:**

* metinio pokalbio metu analizuojant savo kvalifikacijos tobulinimą, sieti jį su pamokos kokybės gerinimu ir kiekvieno mokinio asmeninės pažangos augimu;
* pamokoje aktyviau vadovautis šiuolaikinės mokymo paradigmos nuostatomis, formuluoti pamatuojamą, lankstų pamokos uždavinį, kuris sudarytų sąlygas kiekvienam mokiniui jo siekti pagal optimalias asmenines galimybes;
* vadovautis bendra mokinių pasiekimų ir pažangos vertinimo sistema, pamokoje su mokiniais įvardinti jų norimą asmeninį rezultatą ir jo pasimatavimo kriterijus, aptarti jo įgyvendinimą pamokos pabaigoje.

**2.4. Gimnazijos savininkui:**

* visapusiškai palaikyti ir remti gimnazijos siekio kurti sėkmės mokyklą kiekvienam mokiniui įgyvendinimą;
* aptariant gimnazijos vadovės metines veiklos užduotis, išskirtinį dėmesį skirti įtraukiojo ugdymo sampratai įgyvendinti gimnazijoje.

Vadovaujantysis vertintojas Rimvydas Zailskas

Vertinimo skyriaus vedėja Snieguolė Vaičeakauskienė